《二月十五陈枢密席上》
宋代·释居简

上苑春常早，北海尊难老。朝来清镜中，满镜朱颜好。

回观斗以南，如此能几翁。秉彝固全德，数量齐崆峒。

坐寝淮南谋，俯视汲长孺。凛然老精神，折冲在尊俎。

吟律行师严，四海岩岩瞻。莫袖春风手，脍炙天下口。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。